|  |
| --- |
| Α′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ  **“ΡΗΓΑΣ ΦΕΡΑΙΟΣ”**  ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533  **e-mail:** [**info@rigasfereospeiraias.gr**](mailto:info@rigasfereospeiraias.gr) **http://www.rfp.gr** |



ΠΕΙΡΑΙΑΣ 27/06/2025, Α.Π: 187

ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ, ΣΥΛΛΟΓΟ ΕΚΠΑΙΔΕΥΤΙΚΩΝ Π.Ε. «Ο ΑΡΙΣΤΟΤΕΛΗΣ»

**Καταγγέλλουμε τις τρομοκρατικές ενέργειες της ΕΛ.ΑΣ και την αυθαίρετη, βίαιη αρπαγή και προσαγωγή της γραμματέα του Συλλόγου Εκπαιδευτικών Π.Ε. «Αριστοτέλης», Δήμητρας Τάσσου**

Καταγγέλλουμε την αναίτια, αυθαίρετη και βίαιη αρπαγή της γραμματέα του Συλλόγου Π.Ε. «Αριστοτέλης», νηπιαγωγού Δήμητρας Τάσσου από αστυνομικούς με πολιτικά ενώ περίμενε στη στάση του λεωφορείου.

Οι αστυνομικοί με πολιτικά της έδειξαν βιαστικά μια ταυτότητα και της είπαν ξερά «ελάτε μαζί μας». Χωρίς να προλάβει να καταλάβει τι συμβαίνει, την τράβηξαν βίαια σε συμβατικό αυτοκίνητο χωρίς αστυνομικά διακριτικά, της φόρεσαν χειροπέδες και την χτύπησαν προκαλώντας της εκδορές και μώλωπες στα χέρια και την πλάτη. Επί 40 λεπτά την είχαν μέσα στο αυτοκίνητο το οποίο κινούνταν συνεχώς στη γύρω περιοχή και την μετέφεραν τελικά στο αστυνομικό τμήμα Κυψέλης. Αργότερα, παρότι τους γνωστοποιήθηκε η ιδιότητά της και ότι είναι μητέρα βρέφους 7 εβδομάδων επέμειναν στην κράτησή της με μοναδική κατηγορία την απείθεια!

Καταγγέλλουμε τις βίαιες, θρασύδειλες, τραμπούκικες πρακτικές της ΕΛ.ΑΣ που δεν διστάζει να απαγάγει μια γυναίκα, εκπαιδευτικό, με έντονη συνδικαλιστική και πολιτική δράση στη μέση του δρόμου, μέρα μεσημέρι, στο κέντρο της Αθήνας. Η ίδια αντέδρασε αποφασιστικά, ειδοποίησε κατευθείαν το σωματείο και τις συλλογικότητες στις οποίες συμμετέχει, καθώς και τον νομικό σύμβουλο του σωματείου.

Μόλις έγινε γνωστή η αρπαγή και μεταφορά της στο αστυνομικό τμήμα, με άμεσα αντανακλαστικά δεκάδες συνάδελφοι συγκεντρώθηκαν έξω από το αστυνομικό τμήμα φωνάζοντας συνθήματα και απαιτώντας την άμεση απελευθέρωση της χωρίς καμία κατηγορία! Ταυτόχρονα, η 94η Γενική Συνέλευση της ΔΟΕ έβγαλε ομόφωνη καταγγελία. Τελικά, μετά από πολύωρη ταλαιπωρία και ενώ αναγκάστηκε να θηλάσει τη μικρή της κόρη μέσα στο αστυνομικό τμήμα, αφέθηκε ελεύθερη, ενώ μηνύθηκε από τους άνδρες της ασφάλειας για απείθεια!

**Απαιτούμε την απόσυρση της μήνυσης!**

**Καταγγέλλουμε τις τρομοκρατικές μεθόδους της ΕΛ.ΑΣ.**

**Το Υπουργείο Προστασίας του Πολίτη και η κυβέρνηση έχουν την άμεση πολιτική ευθύνη!**

**Κάτω η αστυνομική αυθαιρεσία!**

|  |  |  |
| --- | --- | --- |
| σάρωση0002  Ο ΠΡΟΕΔΡΟΣ  ΜΑΡΙΟΣ  ΧΑΔΟΥΛΗΣ | rigas ferraios 2.jpgΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣ  σάρωση0001  ΣΩΤΗΡΗΣ  ΚΑΡΛΗΣ |
|  |